32002R1948
L 299/18
JURNALUL OFÍCIAL AL UNIUNII EUROPENE
REGULAMENTUL (CE) NR. 1948/2002 AL COMISIEI
din 31 octombrie 2002
de modificare a Regulamentului (CEE) nr. 584/75 de instituire a normelor de aplicare a sistemului de licitații privind restituirile la export în sectorul orezului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3072/95 al Consiliului din 22 decembrie 1995 privind organizarea comună a piețelor în sectorul orezului (1), astfel cum a fost modificat ultima dată prin Regulamentul (CE) nr. 411/2002 (2), în special articolul 13 alineatul (15),
întrucât:
(1)
În conformitate cu experiența dobândită în anii de comercializare precedenți, este oportun să se aducă modificări Regulamentului (CEE) nr. 584/75 al Comisiei din 6 martie 1975 de instituire a normelor de aplicare a sistemului de licitații privind restituirile la export în sectorul orezului (3), astfel cum a fost modificat ultima dată prin Regulamentul (CE) nr. 299/95 (4).
(2)
Păstrând anonimatul, este necesar să se identifice diferiții ofertanți prin numere, pentru a vedea cine a depus mai multe oferte și la ce nivel.
(3)
Pentru a avea o gestionare mai precisă a cantităților atribuite, este oportun să se prevadă un coeficient de atribuire a cantităților pentru ofertele situate la nivelul restituirii maxime, permițând în același timp agenților să stabilească o cantitate minimă atribuită sub care se consideră că oferta lor nu a fost prezentată.
(4)
Comitetul de gestionare a cerealelor nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Regulamentul (CEE) nr. 584/75 se modifică după cum urmează:
1.
la articolul 2 alineatul (2) se adaugă următorul text:
„și eventual
(e)
pentru cazul în care Comisia ar stabili un coeficient de atribuire a cantităților oferite în conformitate cu dispozițiile prevăzute la articolul 5, o cantitate minimă astfel încât, în cazul în care cantitatea atribuită este mai mică decât aceasta, se consideră că oferta nu a fost prezentată.”;
2.
la articolul 4, alineatul (2) se înlocuiește cu următorul text:
„(2) Pentru fiecare licitație săptămânală, ofertanții sunt numerotați individual. Această numerotare se face aleatoriu și independent pentru fiecare licitație săptămânală. Ofertele sunt individualizate prin numere ale ofertanților și sunt astfel comunicate imediat Comisiei.”;
3.
la articolul 5 alineatul (2), se adaugă următoarea teză:
„Pentru ofertele situate la nivelul restituirii maxime, fixarea poate fi însoțită de fixarea unui coeficient de atribuire a cantităților oferite. Respectiva fixare este decisă în conformitate cu procedura prevăzută la alineatul (1).”;
4.
la articolul 7, se inserează următorul text:
„(c)
se consideră că oferta nu a fost prezentată în conformitate cu dispozițiile articolului 2;
(d)
Comisia fixează un coeficient de atribuire. Suma eliberată corespunde cantității nereținute.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 31 octombrie 2002.